Kaapstad: Publiek moet sê oor konsep-waterstrategieTheewaterskloofdam (September 2018) Die publiek word genooi om kommentaar te lewer en aanbevelings te maak oor stad Kaapstad se konsep-waterstrategie. Die sluitingsdatum vir publieke kommentaar is 15 Maart 2019. “Die doel van die strategie is om seker te maak dat die stad beter bestand te maak teen droogte in die toekoms,” het burgemeesterskomiteelid Xanthea Limberg Sondag in ŉ verklaring gesê. Die strategie verduidelik die stad se plan om waterveiligheid oor die volgende 10 jaar te verseker. “Nuwe oppervlakwaterhulpbronne is beperk. ŉ Groter deel van Kaapstad se wateraanvraag sal in die toekoms uit alternatiewe bronne gehaal word, insluitend grondwater, hergebruik van water en ontsouting,” lui die verklaring. “Gebaseer op scenario-analise verbind die stad hom daartoe om beskikbare kapasiteit met meer as 300 miljoen liter water per dag oor die volgende 10 jaar te verhoog. Kaapstad sal steeds staatmaak op reënwater in damme vir die grootste deel van sy watervoorraad, wat baie goedkoper is as alternatiewe hulpbronne. “Die stad bly toegewyd daartoe om Kaapstad mettertyd te verander in ŉ watersensitiewe stad. Dit sal deur nuwe aansporings en regulatoriese meganismes gedoen word, in gesprek met inwoners. “Die onlangse droogte was ŉ groot les vir ons almal. Hierdie strategie is die produk van omvattende werk wat die stad in konsultasie met verskeie plaaslike en internasionale kenners gedoen het en is geskep om Kaapstad te beskerm teen toekomstige droogtes. Ons poog om alles in ons vermoë te doen om die implementering van soortgelyke streng waterbeperkings te verhoed,” het Limberg bygevoeg. “Ons moet voorbereid wees op ŉ groter risiko en kwesbaarheid oor die volgende paar jaar weens klimaatsverandering, die toename van indringerplante, vertragings om nuwe oppervlakwaterskemas te bou en druk op die geïntegreerde waterstelsel.” Limberg het gesê die stad kan nie meer staatmaak op vorige modelle wat betref weervoorspellings en gevolglike beplanning nie. “Ek het groot vertroue in die strategie en moedig alle inwoners aan om in dié periode deel te neem en hul insette te lewer. Watervoorraad en -aanvraag moet versoen word om seker te maak daar is voldoende water beskikbaar om aan die verwagte aanvraag te voldoen.” Klik hier om ‘n opsomming van die konsep-waterstrategie in Afrikaans te lees. Klik hier om die volledige konsep-waterstrategie te lees. Belanghebbendes kan hul kommentaar aanlyn indien by www.capetown.gov.za/haveyoursay of skriftelik by munisipale kantore.